Jelaskan Tatabahasa dari Tatabahasa bahasa Esperanto dalam bahasa melayu

Perkataan-perkataan bahasa Esperanto diterbitkan melalui perangkaian kata-kata awalan, kata akar dan akhiran. Kaedah ini amat tetap supaya pengguna-pengguna bahasa Esperanto boleh mencipta perkataan-perkataan baru ketika mereka bertutur dan dapat difahami. Kata majmuk dibentukkan dengan penerang dahulu, dengan kata inti di belakang, iaitu dengan cara yang sama dengan bahasa Inggeris birdsong lawan songbird.

Golongan kata yang berbeza-beza ditandakan dengan akhiran tersendiri: semua kata nama berakhir dengan -o, semua adjektif dengan -a, adverba dengan -e, serta kata kerja dengan salah satu daripada enam akhiran kala dan modus, seperti  kala kini -as.

Kata nama jamak berakhir dengan -oj (disebut "oy"), sedangkan objek tunggal berakhir dengan -on. Objek jamak berakhir dengan -ojn (disebut untuk merimakan dengan "coin" dalam bahasa Inggeris). Adjektif harus serasi dengan kata namanya; akhirannya  mempunyai bentuk jamak -aj (disebut "eye" dalam bahasa Inggeris), objek -an, dan objek jamak -ajn (disebut untuk merimakan dengan "fine" dalam bahasa Inggeris).

Terdapat enam infleksi kata kerja yang terdiri daripada tiga kala dan tiga modus, iaitu kala kini -as, kala depan -os, kala lampau -is, modus infinitif -i, modus syarat -us, and modus suruh -u. Kata kerja tidak dibezakan untuk orang atau bilangan. Umpamanya: kanti - menyanyi; mi kantas - Saya menyanyi; mi kantis - Saya telah menyanyi; mi kantos - Saya akan menyanyi.

Urutan kata adalah agak bebas: adjektif boleh mendahului atau menyusul kata nama, dan subjek, kata kerja dan objek (ditandai dengan akhiran -n) boleh wujud dalam urutan yang berbeza-beza. Bagaimanapun, artikel la (the dalam bahasa Inggeris) dan demonstratif hampir selalui mendahului kata nama, dan kata depan harus mendahului artikel itu. Serupa juga, kata nafi ne (bukan, tidak) dan kata penghujung seperti kaj (kedua-dua, dan) dan ke ("that" dalam bahasa Inggeris) harus mendahului frasa atau klausa yang diperkenalkan. Dalam klausa kopula (A = B), urutan kata adalah sama penting dengan klausa bahasa Melayu seperti orang ialah kucing lawan kucing ialah orang.